La informació sobre les Escoles Esportives Municipals i els Tallers de la Casa de Cultura eixirà al setembre
2025-07-24

L’Ajuntament de Burjassot, des de l’àrea de Cultura i Joventut i des de la regidoria d’Esports, dirigides per Estefanía Ballesteros i Juan Gabriel Sánchez, respectivament, porta setmanes treballant en la preparació del pròxim curs per a dos dels programes anuals que més demanda generen entre la ciutadania: les Escoles Esportives Municipals i els Cursos i Tallers de la Casa de Cultura.

No obstant això, i a causa de la situació extraordinària que encara hui generen les conseqüències de la pandèmia i la seua incerta evolució, l’Ajuntament de Burjassot ha decidit actuar amb prudència i esperar al mes de setembre a l’hora de llançar les campanyes informatives i de matrícula de tots dos programes. Encara que els departaments responsables es troben treballant en la composició dels cursos i modalitats, grups, horaris, etc…serà al setembre quan, analitzada la situació sanitària, es dóne tota la informació pertinent de cara a les matrícules i dinàmica del curs, tant respecte a les Escoles Esportives Municipals com als Cursos i Tallers de la Casa de Cultura.

“A principis de setembre donarem tota la informació que la ciutadania necessite conéixer perquè pensem que oferir aquesta informació ara, amb tot el mes d’agost per davant i amb una situació sanitària que pot canviar en poc temps, és una manera innecessària de confondre als usuaris”, declara l’alcalde de Burjassot Rafa García qui afig que “nosaltres estem avançant tot el treball previ mentre observem diferents escenaris de cara a desenvolupar el pròxim curs, quant a esports i Tallers, i tot es farà atenent la normativa sanitària i a la preservació de la seguretat, tal com hem fet fins ara”.